Folketing
2000-02-24

Det problem, vi helt grundlæggende står over for i dag med det tema, som forespørgslen har, er set med Kristeligt Folkepartis øjne, at Vorherres børn ikke er engle. Var vi det, var der ikke den store brug for kontrol og overvågning, tror jeg, og der var nok heller ikke så meget snyd og bedrageri, som vi ellers kan tale om at der er i dag. Men nu er Vorherres børn som sagt ikke engle, og derfor er der grundlæggende de problemstillinger og det dilemma, som har været drøftet her i dag. På den ene side har vi det sådan i Kristeligt Folkeparti, at det bare er ved at være for meget med den megen kontrol og overvågning, og på den anden side må vi jo så også indrømme, at der også er for meget skattesnyd og socialt bedrageri. Begge dele er sådan set en kendsgerning, og det er lige det modsatte af det, jeg nævnte indledningsvis.